
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	30 aprilie 2015

	Nr.
	4c-7/197


R A P O R T

asupra propunerii legislative privind acordarea unui sprijin material pentru nou-născuţi şi încurajarea prezentării la consultaţiile prenatale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 225/2015 din 9 martie 2015, cu dezbaterea pe fond, în procedură obişnuită, a propunerii legislative privind acordarea unui sprijin material pentru nou-născuţi şi încurajarea prezentării la consultaţiile prenatale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1155/13.10.2014)

· avizul negativ al Comisiei pentru buget, finanţe şi bănci 
(nr.4c-2/265/25.03.2015)
· avizul negativ al Comisiei pentru egalitatea de şanse pentru femei şi bărbaţi (nr.4c-17/418/25.03.2015)
· avizul negativ al Comisiei pentru sănătate şi familie (nr.4c-8/91/18.03.2015)

· punctul de vedere negativ al Guvernului (nr.2660/DRP/09.04.2015).

Propunerea legislativă are ca obiect de reglementare acordarea unui sprijin material pentru nou născuţi constând în produse de îmbrăcăminte şi de îngrijire la valoarea indicatorului social de referinţă, care este 500 de lei.

Acest drept se acordă o singură dată la ieşirea din spital sau la momentul eliberării certificatului de naştere al copilului, doar dacă mama s-a prezentat la consultaţiile prenatale.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 28 aprilie 2015 a participat, în conformitate cu prevederile art.55 din Regulamentul Camerei Deputaţilor, doamna Mihaela Grecu – director în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 4 martie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât măsurile propuse generează un impact negativ asupra veniturilor bugetului de stat încălcându-se astfel dispoziţiile art. 138 alin. (5) din Constituţia României, republicată, cât şi cele ale art. 7 alin (1) din Legea responsabilităţii fiscal-bugetare nr. 69/2010.


PREŞEDINTE,



SECRETAR,

Adrian Solomon



Mihăiţă Găină
Întocmit,

Consilier parlamentar Sorina Szabo

